Bloemside-ma vermoor: Dogter op borgtog vrygelaat | Netwerk24
Bloemside-ma vermoor: Dogter op borgtog vrygelaat
Deur Mike van Rooyen 01 Maart 2019 20:51
'n Jong vrou van Bloemfontein wat na bewering saamgesweer het om haar ma te vermoor, is in die Bloemfonteinse landdroshof op borgtog van R2 000 vrygelaat.
Chardonnay Schoonwyk Foto: ALZANE NARRAIN
Dit blyk nou dat die staat nie 'n goeie saak teen Chardonnay Schoonwyk (23), 'n student van Geelvislaan, Bloemside, het nie.
Sy is aangekla ná die mesdood van haar ma, Susan Schoonwyk (48), in die vroeë oggendure op 23 Januarie in haar huis in Bloemside.
Johan de Vries het voor landdros Carlos Frade toegegee dat die staat se saak teen Chardonnay nie baie sterk is nie omdat inligting waarna die polisie soek, nie na vore kom nie. Die staat kort ook nog inligting wat op haar selfoon is.
Die staat het nie haar aansoek om borgtog teengestaan nie.
Riaan Coetzee het namens haar 'n verklaring voorgelees waarin sy sê dat sy skuld op die aanklag teen haar gaan ontken.
Sy onderneem ook om nie met staatsgetuies in te meng nie en dat sy haar verhoor sal bywoon.
Sy het geen vorige veroordelings of enige sake hangend teen haar nie.
Sy het Vrydag in voetboeie in die hof verskyn en is al sedert 5 Februarie in aanhouding.
Sy is in die Bloemspruit-polisiekantoor in hegtenis geneem toe sy daar oor die moordondersoek gaan navraag doen het.
Die staat beweer sy het 'n huurmoordenaar gekry om haar ma te vermoor. Haar ma is glo in haar huis oorval en 13 keer met 'n mes gesteek.